發白狗峽次黃牛峽登高寺却望忠州
作者：白居易
朝代：唐

paragraphs: 白狗次黃牛，灘如竹節稠。
路穿天地險，人續古今愁。
忽見千花塔，因停一葉舟。
畏途常迫促，靜境暫淹留。
巴曲春全盡，巫陽雨半收。
北歸雖引領，南望亦回頭。
昔去悲殊俗，今來念舊遊。
別僧山北寺，拋竹水西樓。
郡樹花如雪，軍廚酒似油。
時時大開口，自笑憶忠州。